Christina Bauer

D’ **Christina Bauer** (* 1. Janner 1988 z’ Bergen, Norwega) ìsch a frànzeesch-norwegischa Volleybàllschpìelera, wo jetz àls Mìttelblockera fìr d’ ASPTT Mulhouse z’ Mìlhüüsa schpìelt. Sa hàt àui meh àss 105 Mol ìn dr frànzeescha Nàzionàlmànnschàft gschpìelt.

## ìhra Laawa un Kàrriar
D’ Christina Bauer ìsch ànna 1988 z’ Bergen, dr zwaitgreeschta Stàdt vu Norwega, uf d’ Walt kumma. Ìhra Vàter, dr Jean-Luc Bauer, ìsch frànzeescher Volleybàllschpìeler gsìì; ìhra Müatter, d’ Tone Bauer, hàt ìm Norwega Hàndball gschpìelt. Ìm Àlter vu 10 Johra hàt d’ Christina ààgfànga, Volleybàll z’ schpìela, ìm Verain vu Pfàscht, ìhrer Haimetschtàdt ìm Owerelsàss. Wänn sa 12 Johra gsìì ìsch, ìsch sa ìn dr Verain vu Kìngerscha gànga, wu sa wahrend 4 Johra geblìewa ìsch. Ìn ìhrem lätschta Johr z’ Kìngerscha hàt sa ìn dr 3. Nàzionàlliga gschpìelt. 

Ìm Àlter vu 16 Johra ìsch d’ Bauer ìn dr ASPTT Mulhouse gànga, dr Verain vu Mìlhüüsa. Doo ìsch sa z’äärscht Ärsàtz-Schpìelera gsìì; numma schpeeter ìsch sa Fäschtspìelera worra. Vu 2007 bis 2010 ìsch d’ Bauer mìt dam Verain bis zum Andschpìel vu dr frànzeescha Nàzionàlmaischterschàft glunga; Mìlhüüsa-n-ìsch àwer jedsmol gschlààga worra. Schun ìm Johr 2008 ìsch d’ Bauer àls „bäschta Schpìelera“ vu dr frànzeescha Nàzionàlmaischterschàft ärnännt worra.

Ànna 2007 ìsch d’ Bauer Mìtglìed vu dr frànzeescha Nàzionàlmànnschàft worra. Mìt dara Mànnschàft hàt sa àm Öiropàmaischterschàft vu 2007 mìtgmàcht; doo drbi ìsch s’ Frànkrich àm 8. Plàtz ànakumma. Noh z’noh ìsch d’ Bauer a wìchtiga Schpìelera vu dr Mànnschàft worra, un ànna 2014 ìsch sa Mànnschàftskàpitän worra.

Noh säcks Johra z’ Mìlhüüsa ìsch d’ Bauer uf Busto Arsizio ìm Itàlia gànga ge schpìela. Àui doo ìsch sa z’äärscht Ärsàtz-Spìelera gsìì, un ìsch Fäschtspielera fìr d’ „Playoffs“ worra, wu dr Verain ìn dr Zwìscharunda gega dr MC-Carnaghi Villa Cortese verloora hàt. Ìm Schportsjohr 2011/2012 hàt àwer d’ Bauer àls Fäschtspìelera àlla Wättkampf gwunna, wo dr Verain gschpìelt hàt: d’ itàlianischa Nàzionàlmaischterschàft, s’ Itàlia-Pokàl un d’ CEV-Pokàl; d’ Bauer ìsch àls „bäschta Blockera“ vu dam CEV-Pokàl ärnännt worra. Ìm Sportsjohr 2012/2013 hàt ìn dr Bauer ìhra Verain s’ itàlianischa Schpìtzapokàl gwunna. Ar hàt àwer bi da Zwìscharunda vu dr Nàzionàlmaischterschàft un vu dr Itàlia-Pokàl verloora, un ìsch àm dritta Plàtz vu dr Champions League ànakumma.

D’ Schportsjohra 2013/2014 un 2014/2015 hàt d’ Bauer mìt’m Fenerbahçe İstanbul gschpìelt. Jedoch hàt sa nìt àn àlla Kampfa känna mìtmàcha, dänn numma-n-a klaina Zàhl àn üsslandischa Schpìelera-n-ìsch züagloo worra. Dr Verain ìsch bi da Andschpìeler vu dr Nàzionàlmaischterschàft un vum Türkäi-Pokàl gschlààga worra; d’ Bauer hàt àwer àn àlla Kampfa vum CEV-Pokal 2013/14 mìtgmàcht, wo dr Verain gwunna hàt. Ànna 2014 ìsch sa d’ „bäschta Mìttelblockera“ vum Türkäi-Pokàl gsìì.

S’ Schportsjohr 2015/2016 hàt d’ Bauer ìm itàlianischa Verain River Volley Piacenza gschpìelt, wu sa Mannschàftskàpitän gsìì ìsch. Dr Verain ìsch àm 3. Plàtz vu dr Nàzionàlmaischterschàft ànakumma, un ìsch àm Andschpìel vu dr Itàlia-Pokàl vum Volley Bergamo gschlààga worra.

Ìm Schportsjohr 2016/2017 ìsch d’ Christina Bauer ìm itàlianischa Verain Neruda Südtirol Bolzano gsìì, wo sa ewafàlls Kàpitän gsìì ìsch. Dr Verain ìsch àm 8. Plàtz vu dr Nàzionàlmaischterschàft ànakumma.

Vu 2017 bis 2019 hàt d’ Bauer ìm RC Cannes ìm Frànkrìch gschpìelt. Mìt dam Verain hàt sa ànna 2018 s’ Frànkrìch-Pokàl un ànna 2019 d’ frànzeescha Nàzionàlmaischterschàft gwunna. Ìn da baida Johra 2018 un 2019 hàt ma sìe àls d’ „bäschta Mìttelblockera“ vu dr frànzeescha Nàzionàlmaischterschàft ärnännt.

Ìm Dezamber 2020 ìsch d’ Bauer ìm ASPTT Mulhouse z’ruckkumma, àls „medizinischer Joker“, so zu sàga, fìr a verlätzta Schpìelera ìm Làuif vu’ma Johr ärsätza. Mìt dam Verain hàt sa s’ Frànkrìch-Pokàl un d’ Nàzionàlmaischterschàft gwunna.

S’ Schportsjohr 2021/2022 wìrd sa ìm Verain Wealth Planet Perugia Volley schpìela, ìm Itàlia.

## Sunschtigs
D’ Christina Bauer hàt a DUT-Schtudia-n-Àbschluss vu dr Kàuifmànnlehr bschtànda. Sa reedet fliassend frànzeesch, norwegisch, anglisch un itàlianisch.

## Weblinks

* D’ Christina Bauer uf *VolleyBox* (anglisch)
* D’ Christina Bauer uf dr offiziella Websitta vu dr CEV (anglisch)
* D’ Christina Bauer uf dr offiziella Websitta vu dr itàlienischa Nàzionàlmaischterschàft (itàlienisch)
* D’ Christina Bauer uf dr offiziella Websitta vu dr frànzeescha Nàzionàlliga (frànzeesch)

## Ainzelnohwiisa